بھارت جوڑو یاترا

بھارت جوڑو یاترا انڈین نیشنل کانگریس کی طرف سے شروع کی گئی ایک عوامی تحریک ہے۔  اس کا آغاز کانگریس کے سابق صدر اور پارلمینٹ ممبر راہل گاندھی اور تمل ناڈو کے وزیر اعلیٰ ایم کے اسٹالن 7 ستمبر 2022ء کو کنیا کماری میں کیا تھا۔ اس تحریک کا مقصد بھارت کی موجودہ بر سر اقتدار پارٹی بھارتیہ جنتا پارٹی کی حکومتی پالیسیوں کے خلاف، خاص طور سے ملک میں بڑھتی مہنگائی، بے روزگاری، سیاسی منافرت، بڑھتا ہوا قومی تعصب اور مذہبی نفرت کی سیاست کے خلاف عوام میں بیداری پیدا کرنا ہے۔

پس منظر 
کانگریس پارٹی نے 23 اگست 2022 کو اے آئی سی سی (AICC) کے مرکزی دفتر میں 'بھارت جوڑو یاترا' کے لیے لوگو، ٹیگ لائن اور ویب سائٹ کا افتتاح کیا۔ پھر یہ 'بھارت جوڑو یاترا' 7 ستمبر 2022 کو کنیا کماری سے شروع ہوئی، منصوبے کے مطابق یہ تحریک 3570 کلومیٹر طویل اور 105 دن کی مسلسل پیدل مسافت پر مشتمل  ہوگی، جس میں ملک بھر کی 12 ریاستوں اور دو مرکز کے زیر انتظام علاقوں کا احاطہ کیا جائے گا۔ اس پیدل مارچ میں راہل گاندھی دن میں سفر اور ملاقات کریں گے اور رات میں اپنی عارضی رہائش گاہ میں آرام کریں گے۔ یہ کنیا کماری سے شروع ہو کر کشمیر میں ختم ہوگی اور پوری مسافت پیدل چل کر مکمل کی جائے گی۔ مسافروں کو 2 حصوں میں روزانہ کل 23 کلومیٹر کا سفر طے کرنا ہوگا۔

جدول

اہم شخصیات/تنظیمیں 
 راہل گاندھی
 پون کھیرا، صدر شعبہ میڈیا AICC
 کنہیا کمار، کانگریس کارکن
 اومن چنڈی، کیرلا کے وزیر اعلیٰ
 سچن پائلٹ، راجستھان کے سابق وزیر اعلیٰ

غیر جانبدار مشہور شخصیات 
 یوگیندر یادو، سماجی کارکن اور سیاستدان
 مرنل پانڈے، صحافی 
 دھرم ویر گاندھی، عآپ کے سابق ایم پی
 انجلی بھردواج، سماجی کارکن
 سجتا راؤ، انڈین سول سوسائٹی رکن
 ابھیجیت سین گپتا، انڈین سول سوسائٹی رکن
 شریدھر رادھا کرشنن، ماحولیاتی کارکن

پیش رفت 
بھارت جوڑو یاترا 10 ستمبر کی شام کو کیرالا میں داخل ہوئی، ریاست میں یاترا کے تئیں زبردست استقبال دیکھا گیا، خاص طور پر ترواننت پورم میں، جہاں شہریوں کی بڑی تعداد نے یاترا میں شرکت کی۔ 3 اکتوبر 2022ء کو بھارت جوڑو یاترا کے بارے میں تمام معلومات فراہم کرنے کے لیے  بھارت جوڑو نامی ڈیجیٹل ایپلیکیشن لانچ کیا گیا۔

ستمبر کے وسط میں، کانگریس نے یکم نومبر سے دھوبری سے سادیا تک یاترا کے نظام کا اعلان کیا۔ یہ یاترا ریاست بھر میں تقریباً 800 کلومیٹر کا فاصلہ طے کرے گی۔ اڑیسہ کی یاترا کے لیے بھی ایسا ہی نظام تیار کیا گیا،  یہ یاترا ریاست میں بھونیشور سے شروع ہو کر کٹک، جاجپور، بالاسور اور دوسرے شہروں کا احاطہ کرے گی، نیز پارٹی کی ریاستی اکائیاں اس مہم کو کامیاب کرنے کے لیے اپنی اپنی ریاستوں میں عوامی رابطے کے پروگرام چلائیں گی۔

مستقبل کے منصوبے 
بھارت جوڑو یاترا کی موجودہ پیش رفت کی کامیابی سے متاثر ہوکر انڈین نیشنل کانگریس نے دیگر ریاستوں میں کئی اور یاتراؤں کا منصوبہ بنایا ہے۔

کانگریس نے کہا ہے کہ آئندہ سال اس یاترا کا دوسرا دور مشرق سے مغرب تک یعنی گجرات سے اروناچل پردیش تک ہوگا۔ کانگریس پارٹی آئندہ سال گجرات کے پوربندر سے اروناچل پردیش کے پرشورام کنڈ تک ایک اور یاترا کا منصوبہ بنا رہی ہے۔

شہ سرخیاں

ستمبر 2022ء 
 7 ستمبر 2022ء: راہل گاندھی نے اپنی آنجہانی والد راجیو گاندھی، سوامی ویویکانند اور تمل شاعر تریولوور کو خراج عقیدت پیش کرنے کے بعد کنیا کماری سے اس یاترا کا آغاز کیا۔ کانگریس پارٹی نے اس یاترا کو "بھارت کا سب بڑا عوامی رابطہ پروگرام" بتایا۔
 8 ستمبر 2022ء: یاترا کا دوسرا دن کنیا کماری کے آگستیشورم میں شروع ہوا، راہل گاندھی نے بی جے پی اور آر ایس ایس کو نشانہ بناتے ہوئے کہا کہ: "وہ سمجھتے ہیں بھارتی قومی جھنڈا ان کی ذاتی ملکیت ہے"۔ کانگریس کے قد آور لیڈر پی چدمبرم، بھوپیش بگھیل اور دیگر لیڈران نے اس یاترا میں شرکت کی۔
 9 ستمبر 2022ء: یاترا ناگرکوئل میں شروع ہوئی، راہل گاندھی نے وہاں کے "اسکاٹ کرسچن کالج" میں قومی پرچم کی میزبانی کی۔ وہاں انھوں نے ان کسانوں سے بھی ملاقات اور گفتگو کی جو بھارتی کسان تحریک، 2020ء میں شامل تھے۔
 10 ستمبر 2022ء: راہل گاندھی نے مارتھنڈم میں صفائی کے کارکنان اور بے روزگار نوجوانوں سے ملاقات کی، اسی طرح وہاں معذوروں کے حقوق کے لیے کام کرنے والے کارکنوں سے ملاقات کی اور ان کی حمایت میں ٹویٹ بھی کیا۔ اسی دن شام کو کیرلا میں داخل ہوئے، جہاں پی سی سی کے کارکنان نے ان کا استقبال کیا۔
 11 ستمبر 2022ء: یاترا کیرلا میں داخل ہوئی، جہاں ہزاروں حامی اور ناظرین نے استقبال کیا، راہل گاندھی نے اس کو یاترا کے مقصد کی توسیع قرار دیا۔

دسمبر 2022ء 
 9 دسمبر 2022ء: کانگریس کے جنرل سکریٹری جے رام رمیش نے اعلان جاری کیا کہ امید ہے بھارت جوڑو یاترا 24 دسمبر تک دہلی پہنچ جائے گی،  25 دسمبر 2022ء سے 3 جنوری 2023ء تک وقفہ لے گی، جس میں کنٹینروں اور دیگر مشینوں کی نوئیڈا درستگی کی جائے گی۔
 11 دسمبر 2022ء: اداکارہ دیگنگنا سوریاونشی راجستھان کے بوندی ضلع میں اس یاترا میں شریک ہوئیں۔
 14 دسمبر 2022ء: آر بی آئی کے سابق گورنر رگھورام راجن اس یاترا میں سوائی مادھوپور ضلع میں شریک ہوئے۔
 16 دسمبر 2022ء: گلوکارہ سنیدھی چوہان نے اس یاترا کے 100 دن مکمل ہونے پر جے پور کے البرٹ ہال میوزیم میں کیے گئے ایک پروگرام میں شریک ہوکر نغمے سنایا۔
 21 دسمبر 2022ء: یہ یاترا ضلع میوات کی منڈکا سرحد سے ہریانہ میں داخل ہوئی۔
 23 دسمبر 2022ء: ڈی ایم کے ممبر اسمبلی ایم کے کنیموزی نے ہریانہ میں چل رہی یاترا میں شرکت کی۔
 24 دسمبر 2022ء: بدر پور سرحد کے راستے یہ یاترا دہلی میں داخل ہوئی، جہاں راہل گاندھی نے لال قلعہ سے ایک عوامی خطاب کیا، خطاب کے دوران گاندھی نے اب تک کے تقریباً تین ہزار کلومیٹر سفر کا تجربہ بیان کیا، کہ عوام میں کہیں نفرت اور تشدد نہیں ہے، میڈیا اور ذرائع ابلاغ کے پروپیگنڈوں کی خوب مذمت کی۔ دہلی تک بھارت جوڑو یاترا نے 3122 کلومیٹر کا سفر طے کیا۔

جنوری 2023ء 
 9 دن کے وقفہ اور آلات کی تجدید و درستگی کے بعد 3 جنوری کو  بھارت جوڑو یاترا کا دوسرا دور کشمیری گیٹ دہلی ہنومان مندر سے شروع ہوتا ہے،  یاترا غازی آباد کی لونی سرحد سے اتر پردیش میں داخل ہوتی ہے۔ جموں و کشمیر کے سابق وزیر اعلیٰ فاروق عبداللہ نے یاترا میں شمولیت اختیار کی۔ 5 جنوری کو بالی ووڈ اداکارہ ریتو شیوپوری نے شاملی میں یاترا میں شریک ہوئیں۔
 10 جنوری 2023: بھارت جوڑو یاترا شمبھو بارڈر کے راستے پنجاب میں داخل ہوئی، ریاست کا دورہ اور یاترا کرنے سے پہلے راہل گاندھی گولڈن ٹیمپل پر حاضر ہوئے اور دعا و منت مانگی۔

حوالہ جات